題泗州龜山寺
作者：郭祥正
朝代：宋

paragraphs: 蒼山如巨龜，長淮就吞吐。
石林含霜明，爻卦儼可數。
相傳有神物，在昔遭聖禹。
縶鐵送潭中，作鎮亘萬古。
乾坤未云息，魑魅那得侮。
至今崖下潭，不敢設網罟。
邇來建佛廟，金碧爛庭戶。
長廊肖深洞，夜香鬰濃霧。
一讀碑上文，颯爾精神聚。
憫旱截臂翁，開山即初祖。
借僧百萬人，下壇三尺雨。
至尊親賜詩，高名動寰宇。
樓閣疑化成，何年運斤斧。
洄流漲平沙，舟楫永無阻。
尤憐瞻仰地，曾是欹傾所。
王者唯好仁，佛力豈無補。
我來解征鞍，赫日正卓午。
涼風如冰霜，灑我襟上土。
仰慚雲衲禪，未嘗倦行旅。
還思治水功，冥寞今何許。